CELEX: 62016CN0489
Language: el
Date: 2016-09-09 00:00:00
Title: Υπόθεση C-489/16: Προσφυγή της 9ης Σεπτεμβρίου 2016 — Ευρωπαϊκή Επιτροπή κατά Μεγάλου Δουκάτου του Λουξεμβούργου

7.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 410/9
            
         Προσφυγή της 9ης Σεπτεμβρίου 2016 — Ευρωπαϊκή Επιτροπή κατά Μεγάλου Δουκάτου του Λουξεμβούργου
   (Υπόθεση C-489/16)
   (2016/C 410/10)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: J. Hottiaux, G. von Rintelen)
   
      Καθού: Μεγάλο Δουκάτο του Λουξεμβούργου
   
      Αιτήματα
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Μεγάλο Δουκάτο του Λουξεμβούργου, καθόσον παρέλειψε να θεσπίσει, το αργότερο έως τις 16 Ιουνίου 2015, τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί προς την οδηγία 2012/34/ΕΕ του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τη δημιουργία ενιαίου ευρωπαϊκού σιδηροδρομικού χώρου [ΕΕ L 343 της 14.12.2012, σ. 32], ή, εν πάση περιπτώσει, καθόσον δεν ανακοίνωσε τις διατάξεις αυτές στην Επιτροπή, παρέβη τις υποχρεώσεις που υπέχει βάσει του άρθρου 64, παράγραφος 1, πρώτο εδάφιο, της εν λόγω οδηγίας·
            
         
               —
            
            
               να επιβάλει στο Μεγάλο Δουκάτο του Λουξεμβούργου, σύμφωνα με το άρθρο 260, παράγραφος 3, ΣΛΕΕ, την καταβολή ημερήσιας χρηματικής ποινής ποσού ύψους 8710 ευρώ λόγω παραβάσεως της υποχρεώσεως ανακοινώσεως των μέτρων μεταφοράς της οδηγίας 2012/34/ΕΕ, από την ημέρα της δημοσιεύσεως της απόφασης του Δικαστηρίου επί της υπό κρίση υποθέσεως·
            
         
               —
            
            
               να καταδικάσει το Μεγάλο Δουκάτο του Λουξεμβούργου στα δικαστικά έξοδα.
            
         
      Ισχυρισμοί και κύρια επιχειρήματα
   
   Η προθεσμία για τη μεταφορά της οδηγίας στην εσωτερική έννομη τάξη έληξε στις 16 Ιουνίου 2015.
   Από τις διάφορες απαντήσεις του Μεγάλου Δουκάτου του Λουξεμβούργου, ιδίως από την απάντηση στην αιτιολογημένη γνώμη της Επιτροπής, προκύπτει ότι, περισσότερο από ένα έτος μετά τη λήξη της προθεσμίας μεταφοράς που προέβλεπε η οδηγία, το Μεγάλο Δουκάτο του Λουξεμβούργου δεν είχε θεσπίσει τα απαιτούμενα μέτρα.
   Ο προσδιορισμός της κυρώσεως του άρθρου 260, παράγραφος 3, ΣΛΕΕ βασίζεται στα τρία κριτήρια τα οποία εφαρμόζονται στο πλαίσιο του άρθρου 260, παράγραφος 2, ΣΛΕΕ, ήτοι τη σοβαρότητα της παραβάσεως, τη διάρκειά της, και την ανάγκη να εξασφαλιστεί ότι η ποινή λειτουργεί αποτρεπτικώς για άλλες παραβάσεις.